Hase

La Hase  estas rivero de 169 kilometroj da longeco en la federacia lando Malsupra Saksio de Germanio. Ĝi fontas apud Melle, sudoriente de la urbo Osnabrück, en la mezalta montaro Teŭtoburga Arbaro.

Kutime rojoj, riveretoj kaj riveroj kunfluas kaj kolektas ĉiam pli da akvo. La rivereto Hase komence de sia vojo agas male: Kelkajn kilometrojn post la fonto ĝi disbranĉiĝas: proksimume du trionoj de la akvokvanto plufluas (nord)okcidenten al la rivero Emso, kaj la resta triono pluvojas (nord)orienten al la rivereto Werre kaj de tie en la riveron Weser. La pli eta rivereta branĉo post la disbranĉiĝo havas la nomon "Else", sed fakte ĝi estas samrajta parto de la rivereto Hase kiel la pli granda branĉo.
eta|<center>la rivera disbranĉiĝo en Melle
eta|<center>la kanaligita rivera enfluo en la Emson en Meppen

 Etimologio 
La nomo de la rivereto ne havas ajnan rilaton al la germana vorto "Hase" (leporo). Ĝis la fino de la 19-a jarcento ankoraŭ ofte uziĝis la origina ortografio Haase kun duobla litero "a". La nomo dedukteblas de la ĝermana haswa (griza), aperinta ekz. en anglosaksa hasu aŭ malnovaislanda hǫss (grizbruna), sed ankaŭ en la tribonomo Chasuarii (Hase-loĝantoj), kiu i.a. troveblas ĉe Tacitus 34,1). La nomigo de rivero laŭ koloro ne estas nekutima (komparu ekz. la nomon de la Elbo, kiu parencas al la latina adjektivo albus, -a, -um (blanka/griza, pala, hela).

 Urbaj kaj neurbaj komunumoj survojaj 
De la fonto al la kunfluo situas la sekvaj urbaj kaj neurbaj komunumoj:
 Melle-Wellingholzhausen - fonto
 Melle-Gesmold - disbranĉiĝo
 Osnabrück
 Bramsche - en la sudo de la urbo la rivereto de sudo al nordo pasas la kanalon Mittellandkanal, kiu fluas okcidente-oriente kaj helpe de po tri malgrandaj aldonaj kanaloj ligas la riverojn Rejno (do Nederlandon, okcidentan Francion, Svislandon) kaj Odro (do Pollandon kaj Ĉeĥion)
 Rieste
 Alfhausen
 Bersenbrück
 Badbergen
 Quakenbrück - en la sudoriento de la urbo dividiĝo en grandan, nordorientan, kaj malgrandan, sudokcidentan brakon
 Menslage - jen pasas la malgranda brako
 Essen, Löningen - kaj jen la granda
 Herzlake - rekunfluo de la du brakoj
 Haselünne - alfluo de la rojo Südradde
 Haselünne-Lahre - alfluo de la rojo Mittelradde
 Meppen - enfluo en la riveron Emso

 Esperanta detalo 
La loka grupo de Germana Esperanto-Junularo en Osnabrück, kiu aktivis dum la lastaj du jardekoj de la 20-a jarcento kaj rezultigis plurajn estraranojn de GEJ kaj GEA, havis la germanlingvan nomon "Esperanto-Gruppe Haseufer" (Hase-riverbordo), ĉar la grupo ekestis en knabina gimnazio rekte borde de la rivereto.

 Eksteraj ligiloj 

 paĝoj de la asocio por la renaturigo de la apudriveraj herbejoj (en la germana lingvo)
 artikolo pri la rivera fonto en la regiona gazeto "NOZ" (same germanlingva) 

Kategorio:Riveroj en Malsupra Saksio
Kategorio:Distrikto Emsland
Kategorio:Distrikto Osnabrück